Uitspraak gelewer in Kampsbaai-moordsaakDiego Novella in die Wes-Kaapse hooggeregshof. Foto: ANA/Cindy Waxa Die Guatemalaanse man Diego Novella is Donderdag in die Wes-Kaapse hooggeregshof skuldig bevind vir die moord op sy Amerikaanse vriendin, Gabriela Kabrins Alban. “Daar is by my geen twyfel dat die beskuldigde se weergawe verwerp moet word nie. Na my mening het die staat bo alle redelike twyfel bewys dat die beskuldigde die oorledene [Alban] vermoor het. Die beskuldigde word hiermee skuldig bevind,” het regter Vincent Saldanha in die hof gesê. Novella is in hegtenis geneem in verband met Alban se moord nadat haar liggaam op 29 Julie 2015 aangetref is in ŉ kamer wat hulle by ŉ luukse hotel in Kampsbaai gedeel het. Sy is verwurg en met ŉ stomp voorwerp geslaan. Saldanha het Donderdag gevra dat mense wat sensitief is vir ŉ grafiese beskrywing van die misdaadtoneel en die toestand waarin Alban se liggaam aangetref is, die hof moet verlaat. Alban se familie het onmiddellik opgestaan en uitgestap. Gabriela Alban. Foto: Facebook Saldanha het daarna voortgegaan om sy uitspraak te lewer. Alban se gesig was met skyfies en ontlasting bedek toe sy gevind is. ŉ Nota is op haar liggaam gelos met die Spaanse woord “cerote” daarop geskribbel – dit beteken stuk gemors. Die nadoodse ondersoek het aangedui dat Alban veelvuldige beserings in die brutale aanranding opgedoen het. Volgens forensiese kenners het dit daartoe gelei dat dit moeilik was om die presiese oorsaak van haar dood vas te stel. Saldanha het gesê hy is oortuig dat Novella ten tyde van die moord daartoe in staat was om tussen reg en verkeerd te onderskei. Novella het tydens die verhoor beweer hy was deur demone besete en in ŉ abnormale geestestoestand omdat hy voor die aanval middels geneem het. Hy het ook in die hof beweer sy vriendin het in ŉ demoon verander en hom die oggend van die moord begin aanval. Saldanha het hierdie weergawes verwerp en gesê Novella het presies geweet wat hy doen. Lees alle vorige berigte oor Gabriela Alban op Maroela Media.